b'\n_START_ARTICLE_\nAdolf von Thadden\n_START_SECTION_\nBakgrunn\n_START_PARAGRAPH_\nvon Thadden stammet fra en gammel pommersk adelsslekt, og hans far med samme fornavn (1858\xe2\x80\x931932) hadde v\xc3\xa6rt landr\xc3\xa5d (\xc2\xabLandrat\xc2\xbb), den h\xc3\xb8yeste administrative stillingen, i kretsen Greifenberg, v\xc3\xa6rt medlem at det regionale parlamentet og ordf\xc3\xb8rer for sammenslutningen av de pommerske regionalkretsene. Hans mor Barbara Blank (1895\xe2\x80\x931972), Adolf seniors annen hustru, var datter av studier\xc3\xa5d Ludwig Blank og Mary Hume._NEWLINE_von Thadden giftet seg med legen Edith Lange (f\xc3\xb8dt 28. september 1921 i Hannover). Adolfs s\xc3\xb8ster Maria Wellersdorf var forfatterinne, hans halvs\xc3\xb8ster Elisabeth von Thadden (f\xc3\xb8dt 29. juli 1890) ble henrettet 8. september 1944 p\xc3\xa5 grunn av sin motstand mot det nasjobalsosialitiske regimet, mens hans halvbror Reinnold von Thadden grunnla lekmannsorganisasjonen \xc2\xabDeutscher Evangelischer Kirchentag\xc2\xbb. Hans nev\xc3\xb8 Rudolf von Thadden (1932\xe2\x80\x932015) var  historieprofessor._NEWLINE_Efter fullendt gymnas begynte von Thadden med agronomstudier. Han avtjente Reichsarbeitsdienst og ble siden innkalt til milit\xc3\xa6rtjeneste. Ved utbruddet av Annen verdenskrig, 1. september 1940, meldte han seg inn i NSDAP. Han hadde medlemsnummer 7\xc2\xa0155\xc2\xa0873. von Thadden avanserte i l\xc3\xb8pet av krigen til Oberleutnant og ble skadet en rekke ganger. Han ble utmerket med Verwundetenabzeichen samt Jernkorset av f\xc3\xb8rste og annen grad. I 1945 ble han arrestert i Polen, men lyktes i \xc3\xa5 flykte i november p\xc3\xa5f\xc3\xb8lgende \xc3\xa5r. I 1947 flyttet han til G\xc3\xb6ttingen, og fra og med 1960-tallet frem til midten av sytti\xc3\xa5rene var han utgiver av NPDs partiorgan Deutsche Nachrichten. Fra 1975 var han sjefredakt\xc3\xb8r i Deutsche Wochenzeitung.\n_START_SECTION_\nPolitisk karriere\n_START_PARAGRAPH_\nvon Thadden ble medlem i det konservative Deutsche Rechtspartei (DKP-DRP), hvor han raskt avanserte til en lederstilling. Han deltok i samtaler om valgsamarbeide med Deutsche Partei og det hessiske Nationaldemokratische Partei i forkant av valget til forbundsdagen i 1949. Imidlertid erkl\xc3\xa6rte den britiske milt\xc3\xa6rregjeringen at en slik fusjonert blokk ville bli nektet lisens, slik at planene ble oppgitt._NEWLINE_Han ble siden en drivkraft mellom sammensl\xc3\xa5ingen av DKP-DRP med Nationaldemokratische Partei under navnet Deutsche Reichspartei (DRP), som fant sted i 1950. I mars 1952 s\xc3\xb8kte han om medlemskap i FDP, men p\xc3\xa5 grunn av motstand i partiets venstrefl\xc3\xb8y trakk han ans\xc3\xb8kningen tilbake. I 1961 overtok von Thadden ledervervet i DRP._NEWLINE_Sammen med representanter for blant annet Deutsche Partei, Gesamtdeutsche Partei og Deutschnationale Volkspartei stiftet von Thadden Nationaldemokratische Partei Deutschlands (NPD) i 1964. 11. november 1967 ble han valgt til partileder. Partiet mislyktes med knapp margin \xc3\xa5 bli representert i det vest-tyske parlamentet Bundestag under valget i 1967. Han trakk seg som partileder i 1971. og meldte seg i 1975 ut av NDP i protest mot at Gerhard Frey, som utga blant annet den h\xc3\xb8yreekstreme avisen National-Zeitung, var blitt partiets nye leder.\n_START_SECTION_\nOffentlige verv\n_START_PARAGRAPH_\nI 1948 stilte von Thadden som kandidat for DKP-DRP og oppn\xc3\xa5dde 10,8\xc2\xa0% av stemmene ved kommunevalget i G\xc3\xb6ttingen, slik at han ble partiets representant i byens senat. 1949 ble han valgt inn i Bundestag, det tyske parlamentet, hvor han satt frem til 1953._NEWLINE_Fra 6. mai 1955 til 5. mai 1959 representerte han DRP i delstatsparlamentet for Niedersachsen. Den 6. juni 1967 overtok han ledelsen av partigruppen der, et verv han innehadde frem til 30. juni 1968, og fra 21. januar 1970 til 20. juni samme \xc3\xa5r var han nestleder._NEWLINE_von Thadden var vikarierende overborgermester i G\xc3\xb6ttingen i \xc3\xa5rene 1952\xe2\x80\x9353.\n_START_SECTION_\nAgent for MI6\n_START_PARAGRAPH_\nI 2002, seks \xc3\xa5r efter hans d\xc3\xb8d, ble det kjent at von Thadden hadde v\xc3\xa6rt virksom som agent for den britiske efterretningstjenesten MI6 fra 1969 til 1976.'